Document ID: 32012D0257
Publication Date: 2012-05-11

Title and Content:
KOMISIJAS LĒMUMS
(2012. gada 11. maijs)
par izmantošanai 18. veida produktos paredzētā naleda neiekļaušanu I, IA vai IB pielikumā Eiropas Parlamenta un Padomes Direktīvā 98/8/EK par biocīdo produktu laišanu tirgū
(izziņots ar dokumenta numuru C(2012) 3050)
(Dokuments attiecas uz EEZ)
(2012/257/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (1) un jo īpaši tās 16. panta 2. punkta otro daļu,
tā kā:
(1)
Komisijas 2007. gada 4. decembra Regulā (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (2), ir noteikts novērtējamo aktīvo vielu saraksts to iespējamai iekļaušanai Direktīvas 98/8/EK I, IA vai IB pielikumā. Naleds ir minētajā sarakstā.
(2)
Saskaņā ar Regulu (EK) Nr. 1451/2007 naleds (CAS Nr. 300-76-5; EK Nr. 206-098-3) ir novērtēts atbilstoši Direktīvas 98/8/EK 11. panta 2. punktam izmantošanai insekticīdos, akaricīdos un produktos citu posmkāju apkarošanai, kas ir minētās direktīvas V pielikumā definētais 18. produktu veids.
(3)
Par ziņotāju dalībvalsti tika izraudzīta Francija, kura saskaņā ar Regulas (EK) Nr. 1451/2007 14. panta 4. un 6. punktu 2010. gada 17. februārī iesniedza Komisijai kompetentās iestādes sagatavotu ziņojumu un attiecīgu ieteikumu.
(4)
Dalībvalstis un Komisija ir izskatījušas kompetentās iestādes ziņojumu. Izskatīšanas konstatējumus saskaņā ar Regulas (EK) Nr. 1451/2007 15. panta 4. punktu Biocīdo produktu pastāvīgā komiteja 2011. gada 9. decembrī ir iekļāvusi novērtējuma ziņojumā.
(5)
Veiktā novērtējuma rezultāti liecina, ka biocīdie produkti, kurus izmanto kā insekticīdus, akaricīdus un produktus citu posmkāju apkarošanai un kuri satur naledu, nevarētu atbilst Direktīvas 98/8/EK 5. pantā noteiktajām prasībām. Cilvēka veselības apdraudējuma novērtēšanas un vides apdraudējuma novērtēšanas laikā izskatītie scenāriji rāda, ka pastāv potenciāls un nepieņemams risks. Turklāt novērtējumā nav pierādīts pietiekams iedarbīgums. Tāpēc izmantošanai 18. veida produktos paredzēto naledu ir lietderīgi neiekļaut Direktīvas 98/8/EK I, IA vai IB pielikumā.
(6)
Tiesiskās noteiktības labad būtu jānosaka datums, no kura 18. produktu veida biocīdos produktus, kas satur naledu, vairs nedrīkstētu laist tirgū, un jāņem vērā gan šo produktu nepieņemamā ietekme, gan šo produktu ražotāju tiesiskā paļāvība.
(7)
Šajā lēmumā noteiktie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Naledu, kas paredzēts izmantošanai 18. veida produktos, neiekļauj Direktīvas 98/8/EK I, IA vai IB pielikumā.
2. pants
Regulas (EK) Nr. 1451/2007 4. panta 2. punkta nolūkā 18. produktu veida biocīdos produktus, kas satur naledu (CAS Nr. 300-76-5; EK Nr. 206-098-3), vairs nelaiž tirgū, sākot no 2012. gada 1. novembra.
3. pants
Šis lēmums ir adresēts dalībvalstīm.
Briselē, 2012. gada 11. maijā

Classification:
Level 1 Categories: 100147
100156
Level 2 Categories: 100191
100249
100245
100196
Level 3 Categories: 13
2442
2449
2014
All Categories: 191
3618
5227
5451